Tarybos direktyva
1980 m. gruodžio 16 d.
dėl valstybių narių įstatymų, reglamentuojančių transporto priemonių degalų suvartojimą, suderinimo
(80/1268/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 100 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi techniniai reikalavimai, kuriuos transporto priemonės turi atitikti pagal kai kuriuos nacionalinius įstatymus, be kita ko, siejasi su degalų suvartojimo matavimo metodu, kuris turi būti taikomas transporto priemonės tipo suvartoto degalų kiekiui parodyti;
kadangi šie reikalavimai vienose valstybėse narėse skiriasi nuo reikalavimų kitose valstybėse narėse; kadangi prekybai dėl to kyla techninių kliūčių, kurios turi būti pašalintos visoms valstybėms narėms priimant tuos pačius reikalavimus, kurie papildytų ar pakeistų esamas taisykles, ypač norint sudaryti sąlygas kiekvienam transporto priemonės tipui įvesti EEB tipo patvirtinimo tvarką, kaip tai numatyta 1970 m. vasario 6 d. Tarybos direktyvoje 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [4] su paskutiniais pakeitimais, padarytais Direktyva 80/1267/EEB [5];
kadangi yra labai svarbu sukurti transporto priemonių degalų suvartojimo matavimo metodą, kad jį būtų galima įtraukti į Bendrijos reikalavimus;
kadangi Bendrijoje taikomas degalų suvartojimo matavimo metodas, be to, yra reikalingas, norint užtikrinti, kad būtent pirkėjai ir vartotojai gautų objektyvią ir tikslią informaciją;
kadangi šios direktyvos reikalavimai taikomi tik toms transporto priemonėms, kurios pagal tarptautinę automobilių klasifikaciją, kaip tai nustatyta Direktyvoje 70/156/EEB, priskiriamos M1 kategorijai; kadangi kitoms transporto priemonių kategorijoms degalų suvartojimo matavimo metodas bus sukurtas, kai tik bus galima įveikti kai kuriuos techninius sunkumus,
PRIĖMĖ ŠIĄ DIREKTYVĄ:
1 straipsnis
Šioje direktyvoje "transporto priemonė" - tai bet kokia naudoti kelyje skirta bent keturių ratų motorinė transporto priemonė, su kėbulu ar be jo, kurios maksimalus projektinis greitis didesnis kaip 25 km/h, ir jos priekabos, išskyrus bėgiais važiuojančias transporto priemones bei žemės ūkio traktorius ir mechanizmus.
2 straipsnis
Jokia valstybė narė negali atsisakyti išduoti transporto priemonei EEB tipo patvirtinimą ar nacionalinį tipo patvirtinimą, ar atsakyti arba uždrausti parduoti, registruoti, pradėti eksploatuoti ar naudoti transporto priemonę dėl priežasčių, siejamų su degalų suvartojimu, jei suvartojimo kiekis buvo nustatytas pagal I ir II priedus ir skaičiai yra pateikti dokumente, kuris pirkimo metu buvo išduotas transporto priemonės savininkui, laikantis kiekvienos valstybės narės pasirinkto būdo ir formos.
3 straipsnis
Bet kurie pakeitimai, kurie yra būtini norint priedų reikalavimus derinti su technikos pažanga, priimami laikantis Direktyvos 70/156/EEB 13 straipsnyje nustatytos tvarkos.
4 straipsnis
1. Valstybės narės priima įstatymus ir kitus teisės aktus, kurie, įsigalioję per 18 mėnesių nuo pranešimo apie šią direktyvą dienos, įgyvendina šią direktyvą. Apie tai jos nedelsdamos praneša Komisijai.
2. Valstybės narės užtikrina, kad šios direktyvos taikymo srityje priimto nacionalinių įstatymų pagrindinių nuostatų tekstai būtų pateikti Komisijai.
5 straipsnis
Ši direktyva skirta valstybėms narėms.
Priimta Briuselyje, 1980 m. gruodžio 16 d.